*Šis straipsnis apie valstybės paskelbimą 1918 m. Apie nepriklausomybės deklaraciją 1990 m. skaitykite straipsnyje Latvijos Respublikos nepriklausomybės atkūrimas.*
Latvijos nepriklausomybė buvo paskelbta Rygoje, dramos teatre
**Latvijos valstybės paskelbimas** (latv. *Latvijas valsts pasludināšana*) įvyko 1918 m. lapkričio 18 d. iš karto po Pirmojo pasaulinio karo. Šį įvykį lydėjo kariniai konfliktai ir Latvijos laisvės kovos, kurias užbaigė 1920 m. rugpjūčio 11 d. sudaryta Rygos sutartis tarp Latvijos Respublikos ir Sovietų Rusijos.

Istorija
--------

Latvių tautinis atgimimas ir inteligentija pradėjo formuotis XIX a. viduryje. Prielaidas kurtis savarankiškai valstybei lėmė Pirmasis pasaulinis karas. 1917 m. rudenį Vokietija buvo okupavusi Rygą ir beveik visą etninę Latviją. 1918 m. rudenį Vokietijai pralaimėjus šį karą, latvių partijos pasinaudojo susidariusia padėtimi ir lapkričio 17 d. įkūrė Latvijos Tautos Tarybą. Kitą dieną ji Rygoje, dramos teatre, paskelbė Latvijos nepriklausomybę. Dalyvavo 38 Tautos Tarybos nariai iš 8 partijų.

Nepriklausomybę bandyta skelbti ir kiek anksčiau. Pirmą kartą *„Deklarācija par Latvijas autonomiju"* buvo paskelbta Latvių Laikinosios Nacionalinės Tarybos Valkoje 1917 m. gruodžio 2 d. Formuluotė „autonominis valstybinis vienetas" buvo daugiaprasmė, todėl nepriklausomybė buvo paskelbta antrąkart Petrograde 1918 m. sausio 30 d. teigiant, jog Latvija bus nepriklausoma demokratinė respublika. Tuo remdamasi Didžioji Britanija 1918 m. lapkričio 11 d. pripažino Latviją *de facto*. Tačiau buvo suabejota Laikinosios Nacionalinės Tarybos teisėtumu ir sudėtimi, todėl vietoje jos buvo išrinkta Latvijos Tautos Taryba, ir nepriklausomybė paskelbta trečiąkart.

### Įvykių chronologija

* 1918 m. lapkričio 11 d.: Pirmojo pasaulinio karo pabaiga
* 1918 m. lapkričio 18 d.: Paskelbiama Latvijos Respublika
* 1918 m. gruodžio 1 d.: Į Latvijos teritoriją įsiveržia Raudonoji Armija
* 1918 m. gruodžio 17 d.: Paskelbiama Latvijos Socialistinė Tarybų Respublika (LSTR)
* 1920 m. sausio 13 d.: Paleidžiama LSTR vyriausybė
* 1920 m. vasario 1 d.: Pasirašomos paliaubos tarp Latvijos ir Sovietų Rusijos
* 1920 m. rugpjūčio 11 d.: Pasirašoma Rygos sutartis (taikos sutartis tarp Latvijos ir Sovietų Rusijos)

Latvijos Respublikos šimtmetis
------------------------------

*Pagrindinis straipsnis – Latvijos Respublikos šimtmetis*.
Šimtmečio minėjimo renginiai apima laikotarpį nuo 2017 iki 2021 m. Sukurti projektai „Nacionalinis kostiumas kiekvienam", „Latvių filmai valstybės šimtmečiui", „XXVI Latvijos dainų ir XVI šokių šventė" ir kt. Sukurta internetinė svetainė paskelbti šimtmečio nuotraukų albumui, sudarytam iš šalies gyventojų atsiųstų senų nuotraukų su aprašymais. Vidaus reikalų ministerijos iniciatyva palei valstybinę sieną buvo pasodinta 100 ąžuolų.

Šaltiniai
---------

1. ↑  Kas dibināja Latviju?
2. ↑   Archyvuota kopija 2018-08-31 iš Wayback Machine projekto.

Nuorodos
--------

* Latvijos valstybės paskelbimo protokolas Archyvuota kopija 2018-09-09 iš Wayback Machine projekto.
* Alvydas Butkus. Latvijos istorija Archyvuota kopija 2018-01-21 iš Wayback Machine projekto.
* Latvijos Respublikai – 98 metai Archyvuota kopija 2017-08-12 iš Wayback Machine projekto.